Coloradon osavaltio laillisti kannabiksen myynnin viihdekäyttöön vuonna 2014. Ensimmäisen vuoden aikana verotuloja pelkästään myyntiartikkelista kertyi noin 50 miljoonaa euroa. Tuhansien uusien työpaikkojen kerrottiin syntyneen alalle, jonka liikevaihto osavaltiossa on jo 400 miljoonaa euroa. Säästöjä oikeusjärjestelmälle arvioidaan syntyneen 10-40 miljoonaa euroa ja samalla todetaan liikennekuolemien, sekä henkilöihin ja omaisuuteen kohdistuneen rikollisuuden vähentyneen. Suomi on monella tapaa kovin Coloradon kaltainen, minkä vuoksi osavaltio sopii kieltolain kumoamisen vaikutusten arvioimiseen.

Suomessa on arviolta muutamia satoja tuhansia kannabiksen käyttäjiä (EMCDDA:n keskiarvo n. 14,5% väestöstä). Käyttötavoissa ja -tottumuksissa on huomattavia eroja yksilöiden välillä, aina raskaasta lääkekäytöstä tapariippuvuuteen ja satunnaiseen viihdekäyttöön. Tarkkoja tilastoja kieltolain aikana on mahdotonta saada, mutta jos arvioimme käyttötiheyden- ja määrän keskiarvoksi neljänneksen lääkereseptin viikottaisesta kymmenestä grammasta, kannabisbisneksen liikevaihto myös Suomessa on useita satoja miljoonia, jopa puoli miljardia euroa* vuosittain.

Nämä markkinat ovat siis jo olemassa

Mutta koska taloudelliselle hyödylle ei ole laillista kanavaa, se menee moottoripyöräjengeille, mafialle, salakuljettajille, sosiaalietuuksilla eläville kotikasvattajille ja näemmä myös korruptoituneille lainvalvojille. Kieltolain myötä meiltä ei pelkästään jää vähintään kymmenien miljoonien verohyöty käyttämättä, vaan ojennamme huomattavasti suuremman summan rikollisuuden rahoittamiseen. Suurempien resurssien, sääntöjenpuutteen ja nopeammin mukautuvan teknologisen kyvykkyyden vuoksi rikollinen taho on aina askeleita edellä useisiin tehtäviin sidottua valvontakoneistoamme.

Laillistamisen myötä avautuisi toinenkin ovi taloudelliselle hyvinvoinnille. Talouskeskustelun keskittyessä viennin parantamiseen on unohdettu että rahaa valtion rajojen sisälle voidaan houkutella myös turistien mukana. Hollannin parin miljardin euron vuosittaisesta kannabismyynnistä on arvioitu jopa 75%:n menevän turisteille, kun koko maan keräämä vuosittainen voitto turismista liikkuu kymmenissä miljardeissa. Pelkästään Amsterdamiin kannabiksen perässä matkustavat turistit tuovat mukanaan vuosittain rahaa vähintään puoli miljardia euroa**, minkä vuoksi kaupungin pormestari ei koskaan hyväksynyt kannabispassi -järjestelmää.

Kieltolain kumoamisen myötä noottia varmasti tulisi naapurivaltioiltamme, mutta se on pieni hinta sen hyödyn rinnalla, mitä matkailu- ja ravintola-ala siitä yleisesti hyötyisi – etenkin jos olisimme ensimmäiset skandinaviassa. Väitän nimittäin, että turistien mukanaan tuomat, ravintoloille, hotelleille ja kivijalkakaupoille pienissä erissä jakamat summat tuottavat enemmän työllisyyttä ja hyvinvointia, kuin yksi kapealla alallaan menestyvä vientiyritys.

Kuka kunnioittaa ihmisoikeuksia?

Suomessa on voinut saada Bedrocan -lääkekannabisreseptin jo melkein vuosikymmenen. Lääkärit totesivat hyvin nopeasti lääkkeen hyödyn MS-taudin lisäksi myös muiden vakavien pitkäaikaissairausten hoidossa ja vielä keväällä reseptin saattoikin saada mm. selkäkipuihin tai diabetekseen. Loppukesästä 2015 sitten tapahtui jotain, minkä vuoksi useampi lääkäri on joutunut kieltäytymään jatkamasta potilaidensa hoitoja. Koska kukaan lääkäreistä ei elinkeinonsa suojelemiseksi uskalla astua julkisuuteen, yksityiskohtia taustalla tapahtuneista viranomaistoimista ei saada puitavaksi.

Voin vain viitata YK:n Ihmisoikeusneuvoston viime kuussa julkaisemaan raporttiin, koskien huumepolitiikan vaikutuksia ihmisoikeuksiin.

“Yksi nykyisen huumepolitiikan vakavimmista haitoista on se, etteivät huumeiksi luokiteltuja aineita eniten tarvitsevat, eli sairaat ihmiset, saa niitä riittävästi tai lainkaan. Käytön ja hallussapidon kriminalisoinnilla on myös paljon muita haittoja, joiden takia ihmisten oikeus terveyteen ei toteudu.”

Sveitsin entinen presidentti, Global Commission on Drug Policy -järjestön edustaja Ruth Dreyfuss vuorostaan totesi samassa tilaisuudessa, "ettei huumesodan aiheuttamista haitoista pidä puhua ei-aiottuina seurauksina, koska ne ovat suoraan seurausta siitä, ettei politiikassa ole otettu huomioon ihmisoikeuksia."

Maailman kannabisyhdistykset vaativat vain täysi-ikäisen henkilön itsemääräämisoikeuden kunnioittamista ja syrjinnän lopettamista. Ehkä päättäjien on kuitenkin helpompi sulattaa taloudelliset tosiasiat. Fakta nimittäin on, että oli laki mikä tahansa, kannabisbisnes kukoistaa jatkossakin. Kyse on enää rohkeuden löytämisestä niiden päätösten tekemiseen, joilla jo olemassaoleva hyöty voidaan ohjata oikeaan osoitteeseen.

Tapani Karvinen

Puheenjohtaja, Piraattipuolue

Toiminnanjohtaja, Turun seudun kannabisyhdistys

k4rv1n3n.net / Facebook / Twitter

* 0,35gr/vrk x 365pv x 300 000 hlöä x 15€/gr. = 575 milj. €

** 1,5 miljoonaa turistia vuodessa, keskimäärin 5pv, 60€ per päivä majoitus, ruoka ja vapaa-aika.

ps. Tämä blogaus oli valmis jo viime viikolla. Julkaisen sen nyt, kun uutiset kertovat että ihmisoikeusneuvoston raportti oli liikaa YK:n huume- ja rikosvirastolle, ja se vedettiin pois käsittelystä yhden valtion painostuksen vuoksi.